Document ID: 32002D0677

Komission päätös,
tehty 22 päivänä elokuuta 2002,
yhteisön osarahoittamista eläintautien hävittämis- ja valvontaohjelmista laadittavia raportteja koskevista vakiovaatimuksista ja päätöksen 2000/322/EY kumoamisesta
(tiedoksiannettu numerolla K(2002) 3103)
(ETA:n kannalta merkityksellinen teksti)
(2002/677/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 2001/572/EY(2), ja erityisesti sen 24 artiklan 11 kohdan,
sekä katsoo seuraavaa:
(1) Päätöksessä 90/424/ETY säädetään mahdollisuudesta saada yhteisöltä taloudellista tukea eläintautien hävittämis- ja valvontaohjelmien rahoitukseen. Jäsenvaltioiden on joka vuosi toimitettava ohjelmat, joihin ne haluavat saada rahoitustukea.
(2) On otettava käyttöön arviointijärjestelmä, jonka avulla voidaan määritellä hävittämis- ja valvontaohjelmien aikana saavutettu kehitys. Arviointijärjestelmään olisi kuuluttava raportointijärjestelmä, jonka tarkoituksena on antaa epidemiologisia tietoja ohjelmista. Tällaisen raportointijärjestelmän yhdenmukaistaminen on toivottavaa.
(3) Ensisijainen vastuu hävittämis- ja valvontaohjelmien toteuttamisesta ja onnistumisesta sekä osarahoitettujen toimenpiteiden asianmukaisesta varainhoidosta on osarahoitusta hakeneella jäsenvaltiolla.
(4) Päätöksen 90/424/ETY 24 artiklan 2 kohdassa säädettyjen hävittämis- ja valvontaohjelmien vaatimukset vahvistetaan neuvoston päätöksessä 90/638/ETY(3).
(5) Päätöksen 90/638/ETY liitteessä I olevassa 13 kohdassa säädetään, että jäsenvaltion komissiolle osarahoitusta varten jättämien hävittämisohjelmien tulee tapauksen mukaan sisältää vähintään säännöt, jotka koskevat eläinten teurastuksesta kasvattajille mahdollisimman nopeasti maksettavaa riittävää korvausta.
(6) On aiheellista säätää, että tällaisten sääntöjen puuttuessa korvaus on maksettava 90 päivän kuluessa.
(7) Tämä päätös korvaa komission päätöksen yhteisön osarahoitettaviksi hyväksytyistä eläintautien hävittämis- ja valvontaohjelmista laadittavia raportteja koskevista vakiovaatimuksista 13 päivänä huhtikuuta 2000 tehdyn komission päätöksen 2000/322/EY(4), joka on kumottava tämän päätöksen soveltamispäivästä.
(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä sovelletaan seuraavia määritelmiä:
a) "Ohjelman alustava tekninen ja rahoituksellinen arviointi": käynnissä olevaa ohjelmaa koskeva alustava arviointi, joka on toimitettava komissiolle ennen 1 päivää kesäkuuta, kuten päätöksen 90/424/ETY 24 artiklan 7 kohdassa säädetään;
b) "Säännöllinen raportti": komissiolle säännöllisin väliajoin toimitettava raportti;
c) "Loppuraportti": komissiolle koko ohjelman soveltamisvuoden osalta toimitettava raportti;
d) "Maksupyyntö": neuvoston päätöksen 90/424/ETY 24 artiklan 8 kohdassa tarkoitettu maksuhakemus.
2 artikla
Jäsenvaltioiden on toimitettava päätöksen 90/424/ETY 24 artiklan mukaisesti hyväksytyistä hävittämis- ja valvontaohjelmista tämän päätöksen mukaiset alustavat tekniset ja rahoitukselliset arvioinnit, säännölliset raportit ja loppuraportit.
3 artikla
Osarahoitukseen hyväksytystä ohjelmasta tehtyyn teknisen ja rahoitukselliseen arviointiin on sisällyttävä vähintään liitteessä I esitetyt tiedot.
4 artikla
1. Säännöllisiin raportteihin on tapauksen mukaan sisällyttävä vähintään liitteissä II, III ja IV esitetyt tiedot seuraavista taudeista:
nautatuberkuloosi, nautojen luomistauti, lampaan ja vuohen luomistauti, naudan tarttuva leukoosi, IBR/IPV, paratuberkuloosi, CBPP, perunarutto, Maedi/Visna, CAEV, bluetongue-tauti, Aujeszkyn tauti, afrikkalainen sikarutto, klassinen sikarutto, sian vesikulaaritauti, vektorihyönteisten aiheuttama aivoverisuonitulehdus, babesioosi, anaplasmoosi, IHN, ISA, Salmonella pullorum, Salmonella gallinarum ja Mycoplasma gallisepticum.
2. Raivotautia koskeviin säännöllisiin raportteihin on sisällyttävä kaikki olennaiset tiedot.
5 artikla
1. Loppuraportteihin on sisällyttävä maksupyynnöt ja tapauksen mukaan vähintään liitteissä II, III, IV, V, VI ja VII esitetyt tiedot seuraavista taudeista:
nautatuberkuloosi, nautojen luomistauti, lampaan ja vuohen luomistauti, naudan tarttuva leukoosi, IBR/IPV, paratuberkuloosi, CBPP, perunarutto, Maedi/Visna, CAEV, bluetongue-tauti, Aujeszkyn tauti, afrikkalainen sikarutto, klassinen sikarutto, sian vesikulaaritauti, vektorihyönteisten aiheuttama aivoverisuonitulehdus, babesioosi, anaplasmoosi, IHN, ISA, Salmonella pullorum, Salmonella gallinarum ja Mycoplasma gallisepticum.
2. Raivotautia koskeviin loppuraportteihin on sisällyttävä kaikki olennaiset tiedot ja osarahoitusta koskevat maksupyynnöt.
3. Liitteessä VII olevan taulukon täydentämiseksi jäsenvaltioiden on merkittävä myönnetty korvaus sarakkeeseen "korvaus" 90 päivän kuluessa siitä, kun eläin on teurastettu tai kun maksupyyntö on jätetty, sanotun kuitenkaan rajoittamatta komission asetuksen (EY) N:o 296/96(5) 4 artiklan 2 kohdan soveltamista.
6 artikla
Kumotaan päätös 2000/322/EY 1 päivästä tammikuuta 2003.
7 artikla
Tätä päätöstä sovelletaan 1 päivästä tammikuuta 2003 toteutettaviin eläintautien hävittämis- ja valvontaohjelmiin.
8 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä elokuuta 2002.

Labels: 7
12
2
6